Voldsom brand hærger større landbrug i Himmerland.

En stor gård på Tolshøj ved Gedsted er torsdag middag ramt af en voldsom brand. Ifølge Nordjyllands Politi lykkedes det at redde alle malkekøer fra ejendommen ud og væk fra ilden. Der er voldsom brand i især to længer af den store gård, og det er ifølge myndighedernes oplysninger tvivlsomt, hvorvidt det lykkedes at redde begge længer. - Lige nu arbejder beredskabet på at begrænse skaderne mest muligt, lyder det fra vagtchefen hos Nordjyllands Politi. Nordjyllands Beredskab oplyser på Twitter, at man har måttet tilkalde assistance fra Beredskabsstyrelsen fra Thisted. Meget tyder ifølge politiet på, at branden er opstået i forbindelse med arbejde i en stald. Der har en traktor kørt rundt, og formodningen er, at det er en gnist fra traktoren, der er årsag til den voldsomme brand.